รัฐมนตรีว่าการกระทรวงเกษตรฯ สั่งการ 5 หน่วยโครงการฯสนับสนุนการปลูกข้าวโพดหลังฤดูทำนา 33 จังหวัด ลุยติดตามตรวจสอบความคืบหน้าเกษตรกรปลูกข้าวโพด
นายกฤษฎา บุญราช รัฐมนตรีว่าการกระทรวงเกษตรและสหกรณ์ เปิดเผยว่า  โครงการสานพลังประชารัฐเพื่อสนับสนุนการปลูกข้าวโพดหลังฤดูทำนา เป็นโมเดลสำคัญในการปฏิรูปภาคการเกษตร ด้วยการวางแผนการผลิตทางการเกษตร เพื่อตอบสนองนโยบายตลาดนำการผลิตของรัฐบาล บูรณาการการทำงานทุกภาคส่วนแบบประชารัฐเพื่อให้เกษตรกรมีรายได้มีคุณภาพชีวิตที่ดีขึ้น  และเป็นอีกทางเลือกให้เกษตรกรปรับเปลี่ยนพืชหลังฤดูทำนา เป็นการปลูกพืชใช้น้ำน้อยและเป็นพืชที่ตลาดต้องการ

ทั้งนี้ให้เจ้าหน้าที่กรมส่งเสริมการเกษตร กรมส่งเสริมสหกรณ์ กรมชลประทาน กรมพัฒนาที่ดิน ธนาคารเพื่อการเกษตรและสหกรณ์การเกษตร(ธ.ก.ส.) 5 หน่วยงานหลักขับเคลื่อนโครงการฯ ในพื้นที่ 33 จังหวัด  เข้าไปดูแล ติดตามช่วยเหลือพี่น้องเกษตรกรอย่างใกล้ชิด และเป็นธรรม โดยรัฐบาลมีมาตรการลดความเสี่ยงในการประกอบอาชีพของเกษตรกร เช่น การหาตลาดเกษตรล่วงหน้า การทำประกันภัยพืชผล รวมทั้งการสนับสนุนความรู้ต่างๆ ตลอดจนมีเงินทุนเป็นสินเชื่อดอกเบี้ยต่ำ เป็นมาตรการจูงใจสำหรับเกษตรกร 

ขณะที่ผลการรับสมัครเกษตรกรในโครงการฯ ณ วันที่ 27 พฤศจิกายน 2561 มีเกษตรกร 85,422 ราย พื้นที่ประมาณ 738,000 (738,269.75) ไร่ คิดเป็นร้อยละ 72.64 โดยจะรับสมัครไปจนถึงวันที่ 15 มกราคม 2561 ซึ่งเป็นวันสิ้นสุดการปลูก หากปลูกหลังจากนี้อาจจะกระทบความเสี่ยงหลังการเก็บเกี่ยวได้